ಆರೋಗ್ಯದ ಕಾಳಜಿ ಮುಖ್ಯ ಸಿಗರೇಟುಗಳನ್ನು ಬಿಡಿಯಾಗಿ ಮಾರಾಟ ಮಾಡುವುದಕ್ಕೆ ನಿಷೇಧ ಹಾಗೂ ತಂಬಾಕು ಉತ್ಪನ್ನಗಳ ಖರೀದಿಗೆ ವಯಸ್ಸಿನ ಕನಿಷ್ಠ ಮಿತಿ ಏರಿಸುವ ತಜ್ಞರ ವರದಿಯನ್ನು ಕೇಂದ್ರ ಸರ್ಕಾರದ ಆರೋಗ್ಯ ಸಚಿವಾಲಯ ಅಂಗೀಕರಿಸಿದೆ. ರಾಜ್ಯಸಭೆಯಲ್ಲಿ ಈ ವಿಷಯ ತಿಳಿಸಿರುವ ಕೇಂದ್ರ ಆರೋಗ್ಯ ಸಚಿವ ಜೆ.ಪಿ.ನಡ್ಡಾ, ಸಂಸತ್ತಿನ ಒಪ್ಪಿಗೆ ಪಡೆದ ನಂತರ ಇದು ಕಾನೂನಾಗಿ ಜಾರಿಯಾಗಲಿದೆ ಎಂದಿದ್ದಾರೆ. ತಂಬಾಕು ಬಳಕೆಯ ನಿಯಂತ್ರಣಕ್ಕೆ ಸಂಬಂಧ­ಪಟ್ಟಂತೆ, ವಿಶ್ವ ಆರೋಗ್ಯ ಸಂಸ್ಥೆಯ ಒಪ್ಪಂದಕ್ಕೆ ಭಾರತ ಸಹಿ ಹಾಕಿದೆ. ಆರೋಗ್ಯ ಸಚಿವಾಲಯವು ತಜ್ಞರ ವರದಿಯನ್ನು ಅಂಗೀಕರಿಸಿರುವುದು ಇದಕ್ಕೆ ಅನುಗುಣವಾಗಿಯೇ ಇದೆ. ದೇಶದಲ್ಲಿ ಮಾರಾಟವಾಗುವ ಸಿಗ­ರೇಟುಗ ಪೈಕಿ ಶೇಕಡ 70ರಷ್ಟು ಬಿಡಿ ಬಿಡಿಯಾಗಿಯೇ ಮಾರಾಟವಾಗು­ತ್ತವೆ ಎಂಬುದು ಒಂದು ಅಂದಾಜು. ಹೀಗಾಗಿ ಆರೋಗ್ಯ ಸಚಿವಾಲಯದ ಈ ಶಿಫಾರಸು ಮುಖ್ಯವಾದದ್ದು. ಇದರಿಂದ ಸಿಗರೇಟು ಮಾರಾಟ ಪ್ರಮಾಣ­ದಲ್ಲಿ ಶೇಕಡ 10ರಿಂದ 20ರಷ್ಟು ಇಳಿಕೆ ಸಾಧ್ಯವಾಗಬಹುದು. ಸಿಗರೇಟು ಹಾಗೂ ತಂಬಾಕು ಉತ್ಪನ್ನಗಳ ಮಾರಾಟದಿಂದ ಸರ್ಕಾರದ ಬೊಕ್ಕಸಕ್ಕೆ ತೆರಿಗೆ ರೂಪದಲ್ಲಿ ಸದ್ಯಕ್ಕೆ ₨ 25 ಸಾವಿರ ಕೋಟಿ ಬರುತ್ತಿದೆ. ಪ್ರಸಕ್ತ ಶಿಫಾರಸು ಜಾರಿಯಾದಲ್ಲಿ ಬೊಕ್ಕಸಕ್ಕೆ ಬರುತ್ತಿರುವ ಈ ಭಾರಿ ಮೊತ್ತದ ತೆರಿಗೆ ಹಣಕ್ಕೆ ಕುತ್ತು ಬರಲಿದೆ. ತಂಬಾಕಿನಿಂದ ಬರುವ ಆದಾಯ ಹಾಗೂ ಸಾರ್ವಜನಿಕ ಆರೋಗ್ಯದ ನಡುವೆ ಆಯ್ಕೆ ಮಾಡಿಕೊಳ್ಳಬೇಕಾದ ಪರಿಸ್ಥಿತಿ ಸರ್ಕಾರದ ಎದುರಿಗಿದೆ. ಅನಾರೋಗ್ಯದಿಂದ ಬಳಲುವ ವಯಸ್ಕ ನಾಗರಿಕರು ಸಮಾಜಕ್ಕೆ ಹೊರೆ­ಯಾ­ಗಿ­ರುತ್ತಾರೆ. ನಿಜ ಹೇಳಬೇಕೆಂದರೆ, ತಂಬಾಕಿನಿಂದ ಬರುವ ಕಾಯಿಲೆಗಳಿಂದ ಭಾರತಕ್ಕೆ ಆದ ನಷ್ಟ ₨ 1.04 ಲಕ್ಷ ಕೋಟಿ. ಪಬ್ಲಿಕ್‌ ಹೆಲ್ತ್‌ ಫೌಂಡೇಷನ್‌ ಆಫ್‌ ಇಂಡಿಯಾ ನೀಡಿರುವ ಈ ಅಂಕಿಸಂಖ್ಯೆ ಕೇವಲ 2011ಕ್ಕೆ ಮಾತ್ರ ಸೀಮಿತವಾದದ್ದು ಎಂಬುದನ್ನು ನೋಡಿದಾಗ, ಭಾರತದಲ್ಲಿ ಸಿಗರೇಟ್‌ ಚಟ ಆರೋಗ್ಯ ಕ್ಷೇತ್ರಕ್ಕೆ ಎಷ್ಟು ದೊಡ್ಡ ಹೊರೆಯಾಗಿದೆ ಎನ್ನುವುದರ ಅಂದಾ­ಜಾಗುತ್ತದೆ. ಕೆಲವು ವರ್ಷಗಳ ಹಿಂದೆ ಕೇಂದ್ರ ಸರ್ಕಾರ ಸಾರ್ವಜನಿಕ ಸ್ಥಳ­ಗಳಲ್ಲಿ ಧೂಮಪಾನ ಮಾಡುವುದನ್ನು ನಿಷೇಧಿಸುವ ಕಾನೂನು ಜಾರಿಗೆ ತಂದಿತ್ತು. ಆದರೆ ಈ ಕಾನೂನನ್ನು ಅನುಷ್ಠಾನಗೊಳಿಸುವಲ್ಲಿ ಇಚ್ಛಾಶಕ್ತಿ ಕೊರತೆ ಎದ್ದು ಕಾಣುತ್ತದೆ. ಹೀಗಾಗಿ, ಸಾರ್ವಜನಿಕ ಆರೋಗ್ಯವನ್ನು ಉತ್ತಮಪಡಿಸುವ, ಆ ಮೂಲಕ ದೇಶದ ನಿವ್ವಳ ಉತ್ಪನ್ನವನ್ನು ಹೆಚ್ಚಿಸಬಲ್ಲ ಕಾನೂನುಗಳ ಅನುಷ್ಠಾನದಲ್ಲಿ ಬದ್ಧತೆ ಅಗತ್ಯ. ಇದರಿಂದ, ದೇಶದ ಮೇಲಿನ ಅನಗತ್ಯ ಆರ್ಥಿಕ ಹೊರೆ ತಪ್ಪುವುದಲ್ಲದೆ, ಆರೋಗ್ಯವಂತ ಮಾನವ ಸಂಪನ್ಮೂಲದ ವೃದ್ಧಿಗೂ ಸಹಾಯಕವಾಗುತ್ತದೆ. ಪ್ರಜಾವಾಣಿ ಆ್ಯಪ್ ಇಲ್ಲಿದೆ: ಆಂಡ್ರಾಯ್ಡ್ | ಐಒಎಸ್ | ವಾಟ್ಸ್ಆ್ಯಪ್, ಎಕ್ಸ್, ಫೇಸ್‌ಬುಕ್ ಮತ್ತು ಇನ್‌ಸ್ಟಾಗ್ರಾಂನಲ್ಲಿ ಪ್ರಜಾವಾಣಿ ಫಾಲೋ ಮಾಡಿ.